D'acord amb el Decret 326/2011, de 26 d'abril, de reestructuració del Departament de Governació i Relacions Institucionals, correspon a aquest Departament, entre d'altres, la funció de coordinar la posada en marxa d'iniciatives per millorar la democràcia, la transparència i l'enfortiment de la societat civil; donar suport a les iniciatives socials per millorar la qualitat democràtica, i promoure la formació, la innovació i la recerca en matèria de participació ciutadana i qualitat democràtica.
L'article 57 d'aquesta norma crea el Programa d'Innovació i Qualitat Democràtica, que té atribuïda, entre d'altres, la funció de gestionar els programes d'innovació per a la bona governança i la qualitat democràtica.
Des del convenciment que un sistema democràtic és de qualitat quan garanteix l'exercici dels drets polítics, té un sistema electoral just i proporcionat, facilita la informació sobre les actuacions públiques, dóna compte dels seus resultats i posa a disposició de la ciutadania instruments i canals perquè contribueixi a la concreció de les accions dels poders públics, el Departament de Governació i Relacions Institucionals institueix el Premi Compromís Democràtic.
Amb aquest Premi es volen reconèixer les bones pràctiques dels ens locals i del món associatiu a l'hora de cercar fórmules per capacitar i donar instruments a la ciutadania per tal que, amb informació i reflexió, es pugui sumar a les deliberacions que l'afecten, i així aconseguir més implicació en les polítiques públiques.
Atès el que estableix el capítol IX del Text refós de la Llei de finances públiques de Catalunya, aprovada pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la llei esmentada, a proposta del director general de Relacions Institucionals i amb el Parlament, i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat,
Es crea el Premi Compromís Democràtic.
S'aproven les bases reguladores del Premi Compromís Democràtic, que consten en l'annex d'aquesta Ordre.
S'obre la primera convocatòria del Premi Compromís Democràtic per a projectes o accions promoguts pels ens locals i el món associatiu de Catalunya, per a l'any 2012.
Els projectes o accions han d'haver estat desenvolupats entre l'1 de setembre de 2011 i el 30 de setembre de 2012.
Els guanyadors del Premi, en cadascuna de les dues modalitats, rebran un diploma de reconeixement pel projecte o acció desenvolupat i un import màxim de 4.000 euros.
L'import destinat a l'atorgament d'aquest Premi és de 8.000 euros, dels quals 4.000 euros van amb càrrec a la partida pressupostària GO08D/483000100/1310/0000 i 4.000 euros van amb càrrec a la partida pressupostària GO08D/460000100/1310/0000 del pressupost de la Generalitat de Catalunya per a l'any 2012.
5.1 Les candidatures s'han de presentar mitjançant el model de sol·licitud normalitzat en el lloc i de la manera que indiquen les bases reguladores del Premi Compromís Democràtic.
5.2 Les sol·licituds s'han d'adreçar a la Subdirecció General de Foment de la Qualitat Democràtica o, si s'escau, a l'òrgan que la substitueixi.
5.3 El termini de presentació de les sol·licituds comença l'endemà de la publicació d'aquesta convocatòria en el DOGC i finalitza l'1 d'octubre de 2012.
6.1 La Subdirecció General de Foment de la Qualitat Democràtica o, si s'escau, l'òrgan que la substitueixi, actua com a òrgan instructor del Premi Compromís Democràtic.
6.2 L'òrgan competent per resoldre és la persona titular del Departament de Governació i Relacions Institucionals.
6.3 Per avaluar les candidatures presentades es constitueix un jurat format per set persones, nomenades per la persona titular del Departament de Governació i Relacions Institucionals.
6.4 Amb motiu de la declaració de l'any 2012 com a Any Europeu de l'Envelliment Actiu i de la Solidaritat Intergeneracional per part del Parlament Europeu i del Consell de la Unió Europea, el criteri prioritari anual d'aquesta convocatòria per valorar els projectes o les accions és el foment de la participació ciutadana de la gent gran o el foment de la solidaritat intergeneracional.
Aquesta Ordre entrarà en vigor l'endemà de la seva publicació en el DOGC.
Contra l'acte de convocatòria, que exhaureix la via administrativa, i les bases reguladores, els ens locals i les entitats interessades poden interposar recurs contenciós administratiu davant el Tribunal Superior de Justícia de Catalunya, en el termini de dos mesos a comptar de la data de publicació en el DOGC.
Amb caràcter previ, contra l'acte de convocatòria, els ens locals poden formular requeriment davant la persona titular del Departament de Governació i Relacions Institucionals en el termini de dos mesos, a comptar de la publicació, d'acord amb el que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
Amb caràcter previ, contra l'acte de convocatòria, les entitats interessades poden interposar recurs de reposició davant la persona titular del Departament de Governació i Relacions Institucionals, en el termini d'un mes a comptar de la publicació en el DOGC.
Barcelona, 13 de juliol de 2012
Bases reguladores del Premi Compromís Democràtic
1.1 Aquestes bases tenen per objecte regular el Premi Compromís Democràtic.
L'objecte és premiar les bones pràctiques dels ens locals i del món associatiu a l'hora de cercar fórmules per capacitar i donar instruments a la ciutadania per tal que, amb informació i reflexió, es pugui sumar a les deliberacions que l'afecten, i així aconseguir més implicació en les polítiques públiques.
1.2 El Premi té dues modalitats:
a) Ens locals: projectes i accions desenvolupats pels ens locals catalans.
b) Món associatiu: projectes i accions desenvolupats en territori català per alguna associació o federació d'associacions catalanes.
Les persones destinatàries del Premi Compromís Democràtic són:
a) Per a la modalitat d'ens locals, els ens locals catalans que figurin inscrits en el Registre d'ens locals de Catalunya.
b) Per a la modalitat del món associatiu, les associacions o federacions d'associacions catalanes que figurin inscrites en el registre corresponent.
El compliment d'aquests requisits s'acreditarà mitjançant l'aportació de la documentació que es detalla en la base reguladora cinquena.
Els guanyadors del Premi, en cadascuna de les dues modalitats, rebran un diploma de reconeixement pel projecte o acció desenvolupat i la dotació econòmica que es determinarà en cada convocatòria, d'acord amb la disponibilitat pressupostària.
Anualment, i en funció de la disponibilitat pressupostària, la persona titular del Departament de Governació i Relacions Institucionals podrà convocar el Premi Compromís Democràtic mitjançant una resolució que es publicarà en el DOGC.
5.1 Les sol·licituds han de ser aprovades per l'òrgan competent i les ha de formalitzar la persona facultada o apoderada amb aquest efecte.
5.2 En la modalitat d'ens locals, les sol·licituds es presentaran per mitjans electrònics a través de l'extranet de les administracions públiques catalanes, plataforma EACAT [URL].
La sol·licitud efectuada per mitjans electrònics es considerarà presentada davant l'Administració de la Generalitat de Catalunya quan s'enregistri a través de la plataforma EACAT.
D'acord amb l'article 28.1 del Decret legislatiu 4/2003, de 4 de novembre, pel qual s'aprova el Text refós de la Llei d'organització comarcal de Catalunya, els consells comarcals i els serveis territorials de cooperació local prestaran l'assistència tècnica necessària als ens participants en la preparació de les sol·licituds i en la utilització dels mitjans telemàtics esmentats.
En la modalitat de món associatiu, les sol·licituds es presentaran preferentment a la seu de la Subdirecció General de Foment de la Qualitat Democràtica o, si s'escau, de l'òrgan que la substitueixi (av. Diagonal, 409, 4a planta, 08008 Barcelona), sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.3 En la modalitat d'ens locals, els formularis de sol·licitud i de transferència, així com la informació per trametre les sol·licituds per via electrònica, estaran disponibles en la plataforma EACAT [URL].
La impossibilitat tècnica o d'altra índole de tramesa electrònica de la sol·licitud no eximeix, en cap cas, la persona sol·licitant de l'obligació de trametre-la dins del termini establert en la convocatòria.
En la modalitat de món associatiu, el formulari de sol·licitud, d'acord amb el model normalitzat, es pot obtenir a la seu de la Subdirecció General de Foment de la Qualitat Democràtica o, si s'escau, l'òrgan que la substitueixi (av. Diagonal, 409, 4a planta, 08008 Barcelona), al web del Departament de Governació i Relacions Institucionals [URL] o al de l'Oficina Virtual de Tràmits [URL].
5.4 Les sol·licituds s'han d'adreçar a la Subdirecció General de Foment de la Qualitat Democràtica o, si s'escau, a l'òrgan que la substitueixi.
5.5 Juntament amb la sol·licitud, s'ha de trametre la documentació que es detalla a continuació:
a) Memòria del projecte o acció desenvolupada, en suport electrònic, que no superi les 30 pàgines, que es pot acompanyar d'altres materials complementaris (vídeos, etc.).
Les memòries presentades han d'estar escrites almenys en català.
b) Document acreditatiu que la persona signant és la representant legal de l'entitat sol·licitant.
c) Imprès de sol·licitud de transferència bancària per a pagaments de la Tresoreria de la Generalitat de Catalunya original i degudament emplenat amb la signatura i segell de l'entitat bancària i del representant de l'entitat sol·licitant.
d) Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com amb la Tresoreria General de la Seguretat Social, la qual es troba en el formulari de sol·licitud.
e) Declaració responsable de no tenir cap deute contret amb l'Administració de la Generalitat de Catalunya i les seves entitats autònomes, la qual es troba en el formulari de sol·licitud.
f) Declaració responsable sobre les subvencions o ajuts sol·licitats o rebuts per a la mateixa finalitat d'altres administracions públiques o entitats privades, amb la indicació de la quantia i procedència, la qual es troba en el formulari de sol·licitud.
g) Declaració responsable sobre el compliment de les mesures d'integració social de persones discapacitades d'acord amb la normativa vigent, la qual es troba en el formulari de sol·licitud.
h) Declaració responsable d'eradicació de la violència masclista d'acord amb la normativa vigent, la qual es troba en el formulari de sol·licitud.
i) Declaració responsable sobre el compliment de la normativa en matèria de política lingüística, la qual es troba en el formulari de sol·licitud.
j) Declaració responsable de no estar inclòs en cap de les circumstàncies que preveu l'article 13 de la Llei 38/2003, de 17 de novembre, general de subvencions, la qual es troba en el formulari de sol·licitud.
k) En relació amb els ens locals, declaració responsable de retre comptes de cada exercici directament a la Sindicatura de Comptes abans del 15 d'octubre de l'any següent al del tancament de l'exercici, així com trametre les auditories i qualsevol altre informe de fiscalització amb les recomanacions i reserves corresponents, d'acord amb el que disposa l'article 41.4 de la Llei 18/2010, del 7 de juny, de la Sindicatura de Comptes.
5.6 En relació amb la modalitat d'ens locals, el formulari de sol·licitud incorpora una autorització al Departament de Governació i Relacions Institucionals per fer les consultes necessàries a l'efecte de comprovar que els ens locals estan al corrent de les seves obligacions tributàries i amb la Seguretat Social i que no tenen cap deute contret amb l'Administració de la Generalitat de Catalunya i les seves entitats autònomes.
En cas que no s'autoritzi la comprovació, l'ens local ha de trametre, juntament amb la sol·licitud, els certificats acreditatius corresponents.
En relació amb la modalitat de món associatiu, el formulari de sol·licitud incorpora una autorització al Departament de Governació i Relacions Institucionals per fer les consultes necessàries per verificar les dades d'identitat de la persona signant i les dades d'identificació fiscal de l'entitat sol·licitant, així com de comprovar que l'entitat sol·licitant està al corrent de les seves obligacions tributàries i amb la Seguretat Social.
En cas que no s'autoritzi la comprovació, l'entitat ha de trametre, juntament amb la sol·licitud, una fotocòpia compulsada del document d'identitat de la persona signant i del document d'identificació fiscal de l'entitat sol·licitant, així com els certificats acreditatius corresponents.
5.7 Quan els documents detallats en aquesta base estiguin en poder de qualsevol òrgan de l'Administració de la Generalitat de Catalunya, l'entitat sol·licitant es pot acollir a les previsions de l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que faci constar la data i l'òrgan davant del qual es van presentar i sempre que no hagin transcorregut més de cinc anys des de la finalització del procediment corresponent.
En els supòsits d'impossibilitat material d'obtenir el document, degudament justificada en l'expedient, se'n podrà requerir a les entitats interessades la presentació.
5.8 L'òrgan competent per tramitar i gestionar les sol·licituds pot demanar tota la informació complementària que consideri necessària per avaluar les sol·licituds.
5.9 La presentació de les sol·licituds comporta l'acceptació plena per part de les persones sol·licitants de les bases reguladores.
5.10 Si la sol·licitud no reuneix els requisits establerts o no s'hi adjunten els documents esmentats, l'òrgan instructor requerirà l'entitat sol·licitant perquè, en el termini de deu dies hàbils, esmeni el defecte o adjunti els documents corresponents, tot indicant que, si no ho fa, es considera que desisteix de la seva petició.
—6 Avaluació de les sol·licituds
6.1 Actua com a òrgan instructor del Premi Compromís Democràtic, la Subdirecció General de Foment de la Qualitat Democràtica o, si s'escau, l'òrgan que la substitueixi.
6.2 Per avaluar les sol·licituds presentades es constitueix un jurat format per set persones, nomenades per la persona titular del Departament de Governació i Relacions Institucionals:
a) El/la director/a del Programa d'Innovació i Qualitat Democràtica, que el presidirà, o, si s'escau, l'òrgan que substitueixi el Programa.
b) El/la director/a general competent en matèria d'Administració local de la Generalitat de Catalunya, o la persona en qui delegui.
c) El/la director/a general competent en matèria d'acció cívica i comunitària de la Generalitat de Catalunya, o la persona en qui delegui.
d) Tres persones de reconegut prestigi en diferents disciplines relacionades amb la participació ciutadana.
e) Una persona al servei de la Subdirecció General de Foment de la Qualitat Democràtica, o, si s'escau, l'òrgan que la substitueixi, que farà les funcions de secretari/ària.
6.3 El jurat avaluarà les sol·licituds i la documentació presentada i farà la proposta a l'òrgan competent per resoldre el procediment.
El jurat també haurà d'elaborar un informe en el qual concreti el resultat de l'avaluació efectuada.
6.4 Per valorar les sol·licituds el jurat tindrà en compte els criteris següents:
a) Criteri prioritari: es valoren les experiències que afectin temàtiques relacionades amb els anys commemoratius promoguts per les diferents administracions o d'altres criteris d'interès, i que es determinen en la convocatòria corresponent (20 punts).
b) La innovació i la creativitat: es valora la creativitat, que l'experiència representi un avenç qualitatiu o quantitatiu en relació amb les pràctiques anteriors (15 punts).
c) Avaluació de l'experiència i efectivitat: es valora la previsió d'indicadors d'avaluació que permetin corregir els aspectes millorables, així com el seguiment i l'avaluació per part de la ciutadania.
També es valora que hagi provocat resultats tangibles entre la població a la qual va dirigida (15 punts).
d) Aplicabilitat, transferència i impacte a la comunitat: es valora que l'experiència o alguns dels seus aspectes serveixin d'inspiració o es puguin aplicar a altres àmbits i els efectes que l'experiència hagi tingut sobre l'entorn (15 punts).
e) Xarxa d'actors: es valora que en l'experiència hagin participat els agents (interns o externs) més adients per assolir els objectius fixats, i si ha ampliat o consolidat el diàleg entre la societat civil i els agents públics (15 punts).
f) Inclusió: es valora la implicació en l'experiència dels col·lectius amb menys tendència a la participació (10 punts).
g) Sostenibilitat: el projecte ha d'haver utilitzat recursos i oportunitats de manera responsable en la perspectiva d'un desenvolupament autosostenible, i la seva continuïtat ha d'estar garantida més enllà de canvis conjunturals (10 punts).
—7 Veredicte, resolució i publicitat
7.1 El jurat elevarà la proposta de resolució de concessió del Premi a la persona titular del Departament de Governació i Relacions Institucionals, que és l'òrgan competent per resoldre el procediment.
7.2 El veredicte del jurat es farà públic a través de la pàgina web del Departament de Governació i Relacions Institucionals i es publicarà en el DOGC.
7.3 El Premi pot ser declarat desert en qualsevol de les seves modalitats, si cap de les sol·licituds presentades obté el mínim de qualitat requerida a judici de la majoria del jurat.
7.4 L'ens local i l'associació/federació d'associacions premiats podran fer ús del reconeixement obtingut, tot respectant la imatge institucional de l'Administració de la Generalitat de Catalunya.
7.5 La concessió del Premi comporta la cessió gratuïta a l'Administració de la Generalitat de Catalunya dels drets d'explotació sobre l'obra resultant del projecte premiat, de manera no exclusiva i per un període de dos anys, concretament els drets de reproducció, distribució, comunicació pública i transformació, per a finalitats no lucratives, que pot exercir en concurrència amb el mateix ens local o associació/federació d'associacions guanyador.
Sens perjudici d'això, d'acord amb el Reial decret legislatiu 1/1996, de 12 d'abril, que aprova el Text refós de la Llei de propietat intel·lectual, s'hi ha de fer constar l'autoria del projecte o acció premiat.
7.6 Contra la resolució de l'atorgament del Premi, que exhaureix la via administrativa, les persones interessades poden interposar recurs de reposició davant el mateix òrgan que l'ha dictada, en el termini màxim d'un mes a comptar de la data de la seva publicació, d'acord amb els articles 116 i 117 de la Llei 30/19992, de 26 de novembre, de règim jurídic de les administracions públiques i del procediment administratiu comú, o bé directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, de conformitat amb el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar de l'endemà de la data de la seva publicació.
Els ens locals poden formular requeriment davant la persona titular del Departament de Governació i Relacions Institucionals en el termini de dos mesos, a comptar de la publicació, d'acord amb el que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
El termini per resoldre serà, com a màxim, de sis mesos a comptar de l'endemà de la data de finalització del termini per presentar les sol·licituds.
Transcorregut aquest termini sense resolució expressa, la sol·licitud s'entén desestimada.
El pagament del Premi s'ha d'efectuar mitjançant transferència bancària al compte corrent indicat amb aquesta finalitat per la persona beneficiària.
L'import es farà efectiu en un sol termini i es començarà a tramitar un cop s'hagi publicat la resolució d'atorgament corresponent.
—10 Altres obligacions de les persones beneficiàries
Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
—11 Devolució dels projectes no premiats
Els autors o autores dels projectes no premiats poden recollir-los a la seu de la Subdirecció General de Foment de la Qualitat Democràtica o, si s'escau, de l'òrgan que la substitueixi, o bé sol·licitar-ne, assumint les despeses, la devolució per correu.
Els projectes que no hagin estat reclamats en els tres mesos posteriors a la publicació en el DOGC de la resolució del Premi seran destruïts.
—12 Tractament de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal de les persones sol·licitants seran tractades amb la finalitat de gestionar i tramitar les convocatòries, d'acord amb els principis de seguretat i confidencialitat que estableix la normativa sobre protecció de dades.
En tot el que no prevegin aquestes bases, les persones beneficiàries dels premis queden subjectes a les disposicions sobre subvencions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei 38/2003, de 17 de novembre, general de subvencions, i l'Ordre d'1 d'octubre de 1997, sobre tramitació, justificació i control d'ajuts i de subvencions.